Mette Gjerskov (S), 2008-05-27:
Verden står over for nogle meget alvorlige klimaforandringer.
Det er sådan, at der er gået kuk i klimaet.
Vi kommer til at skulle se mere storm, mere oversvømmelse og mere tørke på kloden fremover.
Det er et reelt problem.
Det kommer vi også til at se i Danmark.
Vi har under den seneste forespørgsel diskuteret og kommer sikkert også under denne forespørgsel til at diskutere rigtig meget med Dansk Folkeparti, om klimaforandringerne overhovedet er reelle.
Jeg ved godt, at der sidder nogle mennesker rundtomkring og er i tvivl om, om der overhovedet er tale om klimaforandringer.
Men hvis ikke man tror på forskerne, kunne man bare tage til Greve eller tage til Jyllinge sidste sommer og se, hvordan oversvømmelserne gjorde, at folk havde kældrene under vand.
Det burde da om ikke andet være helt konkret, hvis ikke man tror på alle de fine tal og de fine forskere med deres lange uddannelser.
Det er jo sådan, at vi både i Danmark og i EU faktisk langt hen ad vejen er holdt op med at diskutere, om klimaforandringer er reelle.
Nej, vi diskuterer, dels hvordan vi kan undgå, at klimaforandringerne bliver alvorlige, dels hvordan vi kan tilpasse os klimaforandringerne - altså f.eks. ved for Danmarks vedkommende at lave nogle bedre kloaksystemer.
Nu kan jeg se, at jeg fik Dansk Folkepartis ordfører op på dupperne, og jeg glæder mig til, at han får ordet senere, men først vil jeg sige, at netop fordi vi er bekymrede over klimaforandringerne, netop derfor, er det så ærgerligt med 6 spildte år under den her regering.
Det er så ærgerligt, at vi ikke har gjort nok.
Det er så ærgerligt, at vi har kunnet kigge i vejviseren efter vindmøller, at solenergien er blevet blokeret, at bølgeenergien ligger brak.
Danmark udleder rent faktisk 12,6 t CO2 pr. indbygger pr. år.
Det er rigtig meget.
Vi ligger i en fin top blandt verdens lande, og vi kan simpelt hen ikke være det bekendt.
Vi er så rigt et land, at vi kunne have gjort noget ved det for lang tid siden.
Det er sådan, at energiforbruget er steget i Danmark, at CO2-udledningen er steget.
Vi ved stadig væk ikke, om udbygningen af vedvarende energi kommer til at ske, men vi må også konstatere, at vi faktisk efter over halvandet års forhandlinger med regeringen har indgået en energiaftale.
Vi har indgået en energiaftale, som giver os forhåbninger om, at der virkelig kommer til at ske noget fremover: at vi får de vindmøller op.
Vi er faktisk ret sikre på, at vi får dem på havet, og vi håber også, at det lykkes os at få dem på land.
Hvis ministeren har tid, kan jeg sige, at både ministeren og øvrige regeringsordførere godt kan gå hen og blive en smule knotne over, at vi i Socialdemokratiet fastholder, at vi er i opposition i det her spørgsmål.
Men vi vil også have lov til at stå ved, at vi taler om 6 spildte år, og at vi har brug for så meget større ambitioner nu, fordi vi har spildt tiden i årevis.
I forbindelse med energiaftalen kommer vi også stadig væk til at være i opposition, i den forstand at vi ser det som vores fornemste opgave at sikre, at energiaftalen bliver ført ud i livet.
Det er ikke en kritik af energiaftalen, men en sikring af, at man som opposition altid er efter regeringen og altid vil sikre, at vores aftaler bliver overholdt.
Det er jo faktisk sådan, at vi havde nogle rigtig, rigtig dårlige erfaringer med de sidste aftaler, vi indgik med regeringen på energiområdet, så derfor kan det vel ikke undre, at vi på nuværende tidspunkt har besluttet os for, at vi ikke har tænkt os bare at indgå en aftale og så sætte os ned og sove på vores pladser.
Nej, vi har tænkt os at blive ved med at være vagthund og ved med at holde regeringen op på dens løfter.
Når det så er sagt, vil jeg sige, at noget af det, vi vil fokusere allermest på i forhold til energiaftalen, selvfølgelig er - hvad regeringen godt ved - vedvarende energi.
Får vi de vindmøller op, der er aftalt?
Sørger vi for at gøre det ved sol, som vi har lovet hinanden, og alle de andre ting?
Noget, der også bliver meget vigtigt, er altså energibesparelser.
Der kom en meget interessant rapport forleden dag, som sagde, at vi rent faktisk kan spare 74 pct. af energiforbruget i vores bygninger, hvis vi bare foretager nogle investeringer.
Desværre har det været sådan, at energimærkningen af offentlige bygninger ikke rigtig er kommet i gang, fordi kommunerne bare har fået lov til at få fristerne forlænget og sådan noget.
Det bliver der simpelt hen nødt til at komme styr på.
Vi regner med, at det er nogle af de ting, vi kommer til at kunne gå ind i i forligskredsen.
Men det, vi ikke kan gøre i forligskredsen - og det er faktisk meget ærgerligt - er at gøre noget ved anlægsloftet.
Det er jo sådan, at regeringen faktisk har forbudt kommunerne at foretage ekstra investeringer i år.
Det betyder, at en kommune som den, jeg kommer fra i Roskilde, gerne ville have investeret 60 mio. kr. i nogle energiforbedringer, som faktisk ville betyde, at man kunne spare energi for over 6 mio. kr. om året - en sund økonomisk investering.
Også selv om man var klimaskeptisk, også selv om man var ligeglad med CO2-udslippet, ville det have været en sund investering.
Det må Roskilde ikke nu, fordi det har regeringen besluttet sig for med anlægsloftet.
Eller også kan man sige, at Roskilde så bliver tvunget til ikke at måtte investere i forbedringer af plejeboliger i stedet for; de må ikke begge dele.
Faktisk mener vi - og det ved vi jo, det er - at det er løftebrud, for regeringen havde lovet ikke at gøre det, men det gør den altså alligevel.
En anden ting, jeg synes jeg vil nævne, er jo spørgsmålet om køb af varm luft i udlandet, altså det, vi kalder CDM-kreditter.
Vi er meget bekymrede over, at en alt for stor del af vores reduktion, altså den danske reduktion, af klimagasserne er noget, vi bare køber os til i nogle fattige lande, i stedet for at tage fat om nældens rod og gøre noget ved sagen herhjemme.
Jeg kan godt forstå, at mange fattige lande spørger os i dag: Hvorfor er det lige, I synes, at vi skal reducere, når I ikke selv vil tage jeres egen medicin?
Hvorfor gør I ikke noget derhjemme?
Det skal vi gøre, og derfor skal der stilles nogle meget skrappe krav i forhold til CDM-kreditterne.
Under den tidligere debat var det faktisk sådan, at klimaministeren udtrykte netop de stramme krav, vi meget gerne vil have, til CDM-kreditterne.
Vi må bare konstatere, at de ikke er gennemført endnu,
Jeg var så for et øjeblik siden over for Venstres ordfører lidt inde på det, vi er allermest bekymrede ved i energipolitikken lige nu: kulstoppet.
Jeg ved ikke rigtigt, hvad man efterhånden skal sige om det andet end: Hvordan kan man finde på det?
Hvordan kan man finde på i 2008 at fremsætte et lovforslag, hvori der højt og tydeligt står, at dette lovforslag vil medføre en stigning i kulforbruget i Danmark?
Det er rystende, mener vi.
Vi mener, at det er uansvarligt og et problematisk spørgsmål i forhold til andre lande.
Danmark er nr. 11 på verdensranglisten over kulforbrug pr. indbygger.
Det er ikke en verdensrangliste, som vi på nogen måde skal være stolte af.
Vi skal reducere vores kulforbrug.
Vi er stadig væk afhængige af kul ja, det har vi fattet, vil jeg gerne på forhånd sige til Venstres ordfører.
Vi har fattet, at vi er afhængige af kul.
Vi ved, at vi vil være afhængige af kul i mange år endnu.
Vi ved, at når vi taler om vedvarende energi på 30 pct., betyder det samtidig, at vi kommer til at have fossile brændstoffer for de resterende 70 pct.s vedkommende.
Det har vi fattet, men vi behøver jo ikke ligefrem at bruge mere kul i Danmark, når målet for os og resten af verden må være at bruge mindre.
Samlet set
vil jeg i forhold til den energipolitiske redegørelse sige, at vi synes, at det har været mange spildte år, men at vi samtidig mener, at der er nogle rigtig gode toner i den energiaftale, vi har indgået - også i forhold til de krav, der stilles til EU.
Det er jeg sikker på at vi kan finde nogle løsninger på i fællesskab.
Det synes vi er meget positivt, og vi er glade for, at der nu forhåbentlig bliver sat fokus på det.
Det er ikke et øjeblik for tidligt.